Keski-ikäiset muuttavat kaupunkien tarjoamien palveluiden äärelle entisiä ikäpolvia aiemmin. Pientaloista ja taajamista kasvukeskuksiin hakeutuvat etsivät helpompaa asumismuotoa uusista kerrostaloasunnoista.

– Tällä hetkellä noin puolet omaan käyttöön tarkoitettujen asuntojen ostajista on yli 55-vuotiaita. Monelle on tärkeää tietää omat asumiskulunsa. Uudiskohteessa ne ovat selvillä noin kymmenen tai jopa 20 vuoden ajan, sanoo Skanska Kotien myynti- ja markkinointijohtaja Marja Kuosma.

Stereotyyppistä asunnon ostajaa ei ole olemassa. Marko Oinas

Omakotitaloista muutetaan palveluiden ääreen, sillä yhä nuoremmat huomaavat, että elämässä voi tehdä muutakin.

– Aika monella on huollettavanaan oma kesämökki, suvun kesäpaikka tai vanhempien asujaimisto. Kun ikää tulee, kaikkea ei jakseta enää tehdä, ja omiin harrastuksiin halutaan myös panostaa, kertoo rakennusyhtiö YIT:n asumisen kehitysjohtaja Marko Oinas.

Palvelujen ääreen pään pelatessa

Oinaksen mukaan uuden omistusasunnon ostajista noin kolmasosa on yli 55-vuotiaita. Osa valitsee itselleen toimivan 50 neliön kaksion, toiset haluavat sadan neliön asunnon.

Myös yksineläjien osuus kasvaa koko ajan. Stereotyyppistä asunnon ostajaa ei ole olemassa.

– Eräskin viisissäkymmenissä oleva pariskunta huomasi hiljattain, että heistähän tulee isona vanhoja. Hoksauksen jälkeen he päättivät muuttaa palveluiden ääreen vielä, kun pää pelaa ja ajatus toimii.

Helppoa ja huoletonta

Keskustojen kerrostaloihin muuttavat ovat usein huolissaan melusta, kuten naapurista kuuluvista äänistä ja liikenteen hälystä. Nykyisten rakennusmääräysten ansiosta asunnot ovat kuitenkin hyvin hiljaisia, ja se on ollut monelle yllätys. Asumiseen haetaankin nyt helppoutta ja huolettomuutta.

– Jos vietät talvet esimerkiksi Espanjassa, niin kerrostaloasunnon omistajana sinun ei tarvitse miettiä jäätyvätkö putket kotona pakkasella tai paljonko lunta on satanut, Marja Kuosma kertoo.

Uudet asunnot on suunniteltu huomioiden esteettömyysvaatimukset, joten ne tukevat myös ikääntyvien ja liikuntarajoitteisten toiveita.

– Esimerkiksi kylpyhuoneessa pitää pystyä liikkumaan pyörätuolilla, Marja Kuosma tietää.

Kerrostaloasunnon omistajana sinun ei tarvitse miettiä jäätyvätkö putket kotona pakkasella tai paljonko lunta on satanut. Marja Kuosma

Ostajalle tärkeintä on asunnon sijainti, toimivuus tulee vasta kakkosena. Palveluiden ääreen hakeutuvat arvostavat toimivia joukkoliikenneyhteyksiä.

– Eräs pariskunta kertoi omakotitalosta muuton jälkeen luopuvansa heti perheen toisesta autosta, ja siitä ainoastakin, kun julkiset kulkuvälineet ovat tulleet heille tutuksi, Marko Oinas kertoo.